VZNESENÉ PRIPOMIENKY V RÁMCI PRIPOMIENKOVÉHO KONANIA
Návrh poslankyne Národnej rady Slovenskej republiky Pauly Puškárovej na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov (tlač 1254)
LP/2026/255
Vysvetlivky k použitým skratkám v tabuľke:
O – obyčajná
Z – zásadná
Počet vznesených pripomienok, z toho zásadných: 	17/1
Počet vznesených hromadných pripomienok: 	0

Vznesené pripomienky
	Subjekt
	Typ
	Pripomienka

	GPSR
Generálna prokuratúra Slovenskej republiky
	O
	2. K čl. I bodu 3 (§ 94 ods. 1) – Zásadná pripomienka:
Podľa nášho názoru navrhovaná úprava nezohľadňuje, že matka, ktorá požiadala o utajenie svojej totožnosti v súvislosti s pôrodom alebo ktorá odložila dieťa do verejne prístupného inkubátora, má právo na zachovanie anonymity. Predložený návrh žiadnym spôsobom neupravuje, že takáto matka by nemala byť účastníčkou konania a neobsahuje ani vymedzenie okruhu účastníkov konania alebo určenie, voči komu má návrh smerovať.  

Táto pripomienka je zásadná.

	GPSR
Generálna prokuratúra Slovenskej republiky
	O
	1. K čl. I bodu 2 (§ 93 ods. 4) – Zásadná pripomienka:
Navrhovaná úprava umožňuje súdu z dôvodov hodných osobitného zreteľa začať bez návrhu (ex offo) konanie o zapretie otcovstva, ktoré bolo určené súhlasným vyhlásením rodičov, ak je zapretie otcovstva v záujme dieťaťa. Žiadne ďalšie zákonné podmienky (vrátane časového obmedzenia možnosti začatia takéhoto konania) predkladaný návrh nekonštituuje.
 
Konanie o zapretie otcovstva (určeného súhlasným vyhlásením rodičov) bolo doposiaľ v zákone č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej  len  „zákon o rodine“) koncipované výlučne ako návrhové konanie. Podľa predkladacej správy k návrhu zákona aj Ministerstvo spravodlivosti Slovenskej republiky ako problematické vníma to, že podľa navrhovanej úpravy súd bude môcť začať konanie aj bez návrhu a navrhuje koncipovať úpravu konania o zapretie otcovstva v § 93 ods. 4 zákona o rodine výlučne ako návrhového konania.
 
Vzhľadom na uvedené a skutočnosť, že v aplikačnej praxi prokuratúra opakovane zaznamenáva prípady, kedy dochádza k zneužívaniu druhej domnienky otcovstva, vo vzťahu k navrhovanej poslaneckej úprave alternatívne navrhujeme úpravu, ktorá pri existencii dôvodov hodných osobitného zreteľa zakotví aktívnu legitimáciu prokurátora na podanie návrhu na zapretie otcovstva, ak bolo otcovstvo určené súhlasným vyhlásením rodičov a ak je zapretie v najlepšom záujme dieťaťa. 

Táto pripomienka je zásadná.

	KBS
Konferencia biskupov Slovenska
	O
	Čl. 1 bod 2,3,4,5
Zásadná pripomienka: Vo vlastnom materiáli navrhujeme v Čl. I vypustiť body 2, 3, 4 a 5.
Odôvodnenie: 
Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov navrhujeme v časti týkajúcej sa určovania otcovstva a zapierania otcovstva vypustiť a stiahnuť z legislatívneho procesu, nakoľko nie je zrejmé, či navrhovaná právna úprava zaručí najlepší záujem (maloletého) dieťaťa. 
Jeho prípadné opätovné predloženie do legislatívneho procesu navrhujeme zhodnotiť až na podklade relevantných dát a uskutočnení odbornej a prípadne verejnej diskusie s relevantnými subjektami k zmenám právnej úpravy v tak citlivej oblasti. Z podkladov nevyplýva, či navrhovatelia viedli odbornú alebo verejnú diskusiu k tejto téme.  
Predkladaný návrh legislatívy predstavuje odborne, právne aj eticky náročnú oblasť. Zo samotného textu a sprievodných dokumentov nie je pritom zrejmé, na základe akých podkladov, dát a dôvodov predkladatelia zvolili navrhovanú alternatívu riešenia. Domnievame sa, že návrh môže predstavovať nedostatočne komplexné riešenie danej problematiky. K uvedenému poukazujeme najmä, ale nie výlučne na tieto problematické časti: - umožnenie súdu ex offo aj bez návrhu začať konanie o zapretie otcovstva, - a to „z dôvodov hodných osobitného zreteľa“, čo považujeme za právne neurčitú podmienku, - možnosť iniciovať konanie ex offo bez určenia lehoty, čo môže ešte zhoršiť právnu neistotu vo vzťahu k dieťaťu/deťom a rodine, - možnosť arbitrárneho rozhodnutia zo strany súdu. 
Poukazujeme na skutočnosť, že predkladatelia nepredložili relevantnú analýzu ani návrh riešenia závažných etických (morálnych) problémov, ktoré by v dôsledku prijatia návrhu mohli nastať, a to s prihliadnutím na prirodzený mravný zákon, rešpektovanie ľudskej dôstojnosti a ochrany ľudských práv a najlepší záujem dieťaťa.

	MFSR
Ministerstvo financií Slovenskej republiky
	Z
	Celému materiálu
Cieľom návrhu je posilniť ochranu práv dieťaťa. V doložke vybraných vplyvov je uvedený negatívny vplyv na rozpočet verejnej správy z dôvodu, že návrh zavádza novú možnosť konania ex offo, čo podľa predkladateľky mierne zvyšuje personálnu a časovú záťaž súdov. Zároveň zvýšenie limitu v § 63 ods. 1 zákona na dvadsaťpäťnásobok životného minima z úrovne dvadsaťnásobku životného minima v platnom znení zákona môže zvýšiť administratívnu záťaž súdov a štátnu spoluúčasť pri vymáhaní pohľadávok. V súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov žiadame v predkladacej správe uviesť návrhy na úhradu zvýšených výdavkov, resp. uvedené vplyvy na rozpočet verejnej správy žiadame zabezpečiť v rámci schválených limitov dotknutého subjektu verejnej správy na príslušný rozpočtový rok, bez dodatočných požiadaviek na rozpočet verejnej správy.

	MOSR
Ministerstvo obrany Slovenskej republiky
	O
	K článku I návrhu zákona
V úvodnej vete článku I návrhu zákona navrhujeme za slová „zákona č. 408/2022 Z. z.“ vložiť čiarku a vypustiť spojku „a“, a za slová „zákona č. 157/2025 Z. z.“ navrhujeme vložiť slová „ a zákona č. 70/2026 Z. z.“. 
Odôvodnenie 
Legislatívno – technická pripomienka.

	MPSVRSR
Ministerstvo práce, sociálnych vecí a rodiny Slovenskej republiky
	O
	K predkladacej správe
K predkladacej správe
K stanovisku k čl. I bod 1 (právna domnienka výšky príjmu rodiča; vyživovacia povinnosť)
Odporúčame údaj o sume životného minima, ak ide o jednu plnoletú fyzickú osobu, zosúladiť 
s § 1 písm. a) opatrenia Ministerstva práce, sociálnych vecí a rodiny Slovenskej republiky 
č. 168/2025 Z. z. o úprave súm životného minima, t. j. na 284,13 eura (a nie 284,12 eura ako sa uvádza v predkladacej správe v stanovisku k čl. I bod 1 (právna domnienka výšky príjmu rodiča; vyživovacia povinnosť)); zároveň je  potrebné upraviť aj prepočet z neho vyplývajúci pri dvadsaťpäťnásobku sumy životného minima (ako zákonnej domnienky výšky príjmu v prípade nespolupracujúceho rodiča).

	NBÚ
Národný bezpečnostný úrad
	O
	Celému materiálu
Bez pripomienok.

	PMÚSR
Protimonopolný úrad Slovenskej republiky
	O
	Celému materiálu
bez pripomienok

	Verejnosť
Verejnosť
	O
	K celému materiálu
Bez pripomienok.

	Verejnosť
Verejnosť
	O
	Dôvodová správa
Dôvodová správa. § 63 ods. 1

Predpokladaný príjem

Druh pripomienky: Zásadná pripomienka

Návrh na úpravu:

Navrhujeme prepracovať dôvodovú správu k § 63 ods. 1 a upraviť samotnú právnu úpravu tak, aby:

1. bola vypustená nevyvrátiteľná právna domnienka o výške príjmu rodičov,

2. súd mal povinnosť vyžiadať si podklady o príjme priamo od Finančnej správy SR, nie od rodičov,

3. výška predpokladaného príjmu bola znížená - maximálne na pätnásťnásobok sumy životného minima,

4. súd nebol oprávnený určovať fiktívne príjmy alebo subjektívne posudzovať podnikateľské výdavky.

Navrhované nové znenie dôvodovej správy k § 63 ods. 1:

K § 63 ods. 1 Predpokladaný príjem

Ustanovenie upravuje postup pri zisťovaní príjmu povinného rodiča v prípadoch, keď nie je možné jeho príjem presne určiť.
Súd je povinný v prvom rade vyžiadať si podklady o príjmoch a daňových priznaniach povinného od Finančnej správy Slovenskej republiky, ako orgánu verejnej moci, ktorý disponuje aktuálnymi údajmi o daňových a odvodových povinnostiach rodičov.

Fikcia príjmu vo forme nevyvrátiteľnej právnej domnienky sa vypúšťa, keďže odporuje princípu materiálnej pravdy a právnej istoty účastníkov konania. V prípade, že rodičia neposkytnú súčinnosť, súd môže príjem odhadnúť individuálne na základe objektívnych údajov (napr. od zamestnávateľa, úradu práce, Sociálnej poisťovne alebo Finančnej správy SR), avšak nie automaticky prostredníctvom zákonnej fikcie.

Pri určovaní predpokladaného príjmu sa zavádza horný limit vo výške pätnásťnásobku sumy životného minima podľa § 2 písm. a) zákona č. 601/2003 Z. z., čo predstavuje dostatočný rámec pre zohľadnenie nadpriemerných príjmov bez ich umelého zvyšovania.

Súd nesmie určiť fiktívny príjem alebo odmietnuť zohľadniť reálne záväzky (napr. exekúcie, úvery, splátky či vyživovacie povinnosti voči iným deťom), pretože takýto postup by bol v rozpore so zásadou proporcionality a s princípom rovnosti rodičov.

Účelom úpravy je zabrániť neprimeranému sankcionovaniu rodičov, ktorí majú nízky alebo prerušovaný príjem, a zabezpečiť, aby výška výživného zodpovedala reálnym schopnostiam a možnostiam povinných.

Odôvodnenie:

1. Nevyvrátiteľná právna domnienka je protiústavná a zmätočná

Zavedenie nevyvrátiteľnej domnienky o príjme vo výške 25-násobku životného minima (t. j. 4 473 € mesačne) je v rozpore s princípom materiálnej pravdy (Civilný sporový poriadok) a zásadou proporcionality podľa čl. 13 ods. 4 Ústavy SR.

Takáto fikcia nereflektuje reálne ekonomické pomery väčšiny rodičov na Slovensku, keďže podľa údajov Štatistického úradu SR je priemerná mesačná mzda v roku 2024 približne 1 400 € brutto.

Stanovenie fiktívneho príjmu vo výške 4 473 € je preto ekonomicky absurdné a vedie k neprimerane vysokým a nevykonateľným rozhodnutiam o výživnom.

2. Údaje o príjmoch sú dostupné štátu, nie rodičom

Povinnosť „poskytnúť súčinnosť“ nemá byť prenášaná na rodičov, keďže Finančná správa SR, Sociálna poisťovňa a úrady práce disponujú všetkými údajmi o príjmoch, odvodoch, dávkach i podnikateľských príjmoch fyzických osôb.

Súd má mať zákonnú povinnosť tieto údaje vyžiadať priamo z oficiálnych databáz, nie žiadať o ne rodičov.

Ide o procesne efektívnejšie, transparentnejšie a spravodlivejšie riešenie.

3. Umelá valorizácia z 20-násobku na 25-násobok nemá žiadne odborné odôvodnenie

Z dôvodovej správy ani z právnej analýzy nevyplýva, prečo sa pôvodná hranica (20-násobok životného minima, t. j. cca 3 580 €) zvyšuje na 25-násobok.

Naopak, hospodárska realita (inflácia, rast životných nákladov, stagnácia reálnych miezd) naznačuje, že by bolo primerané hranicu skôr znížiť - maximálne na 15-násobok životného minima, teda približne 2 684 € mesačne.

Vyššia fikcia príjmu vedie len k nesplniteľným rozhodnutiam a nárastu exekučných konaní.

4. Fikcia príjmu ignoruje dlh, exekúciu či insolventnosť

Rodinné súdy by nemali rozhodovať o tzv. „predpokladanom“ alebo „fiktívnom“ príjme bez ohľadu na reálne ekonomické postavenie rodiča.

Ignorovanie existujúcich exekúcií, splátkových kalendárov, straty zamestnania, invalidity alebo zdravotného obmedzenia je v rozpore s princípom spravodlivosti a rovnosti účastníkov konania.

Výživné musí byť primerané a vykonateľné, nie likvidačné.

5. Súd nie je orgánom na určovanie podnikateľského zisku

Odsek 2 navrhovaného znenia neprimerane rozširuje právomoc súdu, keď mu ukladá hodnotiť „nevyhnutnosť výdavkov podnikateľa“.

Takéto rozhodovanie je mimo rámca súdnej odbornej pôsobnosti a v praxi vedie k subjektívnym a nepredvídateľným rozhodnutiam.

Súd nemá posudzovať podnikateľskú ekonomiku rodiča - má vychádzať z objektívne preukázaných daňových údajov.

Záver:

Navrhovaná právna úprava § 63 ods. 1 a jej dôvodová správa:

I. zavádza neústavnú a ekonomicky nereálnu domnienku o príjme,

II. preťažuje súdy zbytočnou administráciou,

III. nerešpektuje princíp materiálnej pravdy,

IV. nezodpovedá sociálnej realite Slovenska.

Navrhuje sa preto:

1. zrušiť nevyvrátiteľnú právnu domnienku,

2. znížiť fiktívny príjem na max. 15-násobok životného minima,

3. zabezpečiť automatickú súčinnosť Finančnej správy SR so súdmi.

	Verejnosť
Verejnosť
	O
	Čl. I § 63 ods. 1
§ 63 ods. 1

Druh pripomienky: Zásadná pripomienka

Návrh na úpravu znenia § 63 ods. 1:

§ 63 - Predpokladaný príjem (navrhované nové znenie)

(1) Ak súd nemá k dispozícii dostatočné údaje o príjme rodiča, je povinný tieto údaje vyžiadať od orgánov verejnej moci, najmä od Finančnej správy Slovenskej republiky, Sociálnej poisťovne a príslušného úradu práce.

Rodičia nie sú povinní preukazovať súdu skutočnosti, ktorými štát disponuje na základe svojich evidencií.

(2) Súd je povinný určiť výživné na základe preukázaného skutočného príjmu rodiča, nie podľa predpokladaného príjmu.

Fikcia alebo nevyvrátiteľná právna domnienka o výške príjmu sa nepoužije.

(3) Ak sa napriek vykonanému dokazovaniu nepodarí zistiť presnú výšku príjmu rodiča, súd môže odhadnúť jeho príjem individuálne, pričom prihliadne na povolanie, kvalifikáciu, regionálne mzdové štatistiky a reálne možnosti povinného rodiča.

Horná hranica takto predpokladaného príjmu nesmie presiahnuť pätnásťnásobok sumy životného minima podľa § 2 písm. a) zákona č. 601/2003 Z. z. o životnom minime.

(4) Pri posudzovaní schopností a možností povinného rodiča súd berie do úvahy všetky reálne výdavky, vrátane výdavkov nevyhnutných na bývanie, splácanie záväzkov, exekúcií, a plnenie ďalších vyživovacích povinností.

(5) Pri rodičoch s príjmami z podnikania alebo samostatnej zárobkovej činnosti súd vychádza z údajov o daňovom základe a účtovnej závierky potvrdenej Finančnou správou Slovenskej republiky. Výdavky rodiča môže súd posúdiť len v rozsahu, v akom sú preukázateľne nevyhnutné na výkon činnosti.

Odôvodnenie:

1. Nevyvrátiteľná právna domnienka o príjme je protiústavná a ekonomicky neudržateľná

Navrhovaný text § 63 ods. 1 zavádza nevyvrátiteľnú právnu fikciu o výške príjmu rodiča vo výške 25-násobku sumy životného minima (t. j. 4 473 € mesačne), ak rodič neposkytne súdu súčinnosť.

Takáto fikcia je v rozpore s princípom materiálnej pravdy (Civilného sporového poriadku), s právom na spravodlivý proces (čl. 46 ods. 1 Ústavy SR) a so zásadou proporcionality.

Neodráža ekonomickú realitu, keďže podľa údajov Štatistického úradu SR je priemerná mesačná mzda v SR za rok 2024 približne 1400 €, teda menej ako tretina fiktívne určenej sumy.

Zákonná fikcia preto vedie k nesplniteľným povinnostiam a sekundárne spôsobuje nárast exekúcií, trestných konaní a ekonomickú likvidáciu povinných rodičov.

2. Súd má dokazovať, nie predpokladať

Súdne konanie má byť postavené na zásade dokazovania a materiálnej pravdy, nie na predpokladoch.

Povinnosť zisťovať príjmy prostredníctvom dostupných štátnych evidencií (Finančná správa SR, Sociálna poisťovňa, úrad práce) je efektívna, transparentná a právne korektná.

Nie je prípustné, aby súd rozhodoval na základe neexistujúceho predpokladu príjmu bez reálneho dokazovania.

3. Zníženie hranice na 15-násobok životného minima

Ak sa ponechá možnosť stanovenia predpokladaného príjmu, musí byť jeho horná hranica racionálna a primeraná reálnej mzdovej úrovni.

Navrhovaný 25-násobok (4 473 €) je neodôvodnene vysoký a nereflektuje ani regionálne rozdiely.

Hornou hranicou má byť 15-násobok životného minima (t. j. cca 2 685 €), čo lepšie zodpovedá realite a zároveň umožňuje posúdiť vyšší než priemerný príjem bez jeho umelého nadhodnocovania.

4. Povinnosťou súdu je zohľadniť všetky reálne výdavky povinného

Výživné musí byť primerané možnostiam rodiča, ale aj reálnym ekonomickým okolnostiam - napr. náklady na bývanie, existujúce exekúcie, iné vyživovacie povinnosti či nevyhnutné životné výdavky.

Vylúčenie týchto faktorov (ako navrhuje § 400 ods. 2) by znamenalo de facto trestanie rodiča za chudobu alebo podnikateľské riziko, čo je v rozpore so zásadou rovnosti účastníkov konania a spravodlivosti rozhodnutia.

5. Súd nie je hospodárskym expertom

Ustanovenie, ktoré umožňuje súdu posudzovať, ktoré výdavky podnikateľa sú „nevyhnutné“, je vecne aj metodicky neudržateľné.

Hodnotenie podnikateľských nákladov je odborná otázka daňovej praxe, nie súdneho rozhodovania.

Súd má vychádzať z údajov overených Finančnou správou SR, nie ich sám určovať.

Záver:

Navrhované znenie § 63 ods. 1 je v rozpore s princípmi právneho štátu, materiálnej pravdy a proporcionality.

Fikcia príjmu vo výške 25-násobku životného minima je neodôvodnená, neprimeraná a sociálne neudržateľná.

Preto sa navrhuje:

I. Vypustiť nevyvrátiteľnú právnu domnienku o výške príjmu rodiča,

II. Znížiť maximálny predpokladaný príjem na 15-násobok životného minima,

III. Uložiť súdu povinnosť vyžiadať si údaje od Finančnej správy SR a Sociálnej poisťovne,

IV. Zabezpečiť, aby súd zohľadňoval všetky reálne výdavky povinného rodiča,

V. Zakázať určovanie fiktívnych príjmov bez opory v dôkazoch.

	ÚGKKSR
Úrad geodézie, kartografie a katastra Slovenskej republiky
	O
	K celému materiálu
Bez pripomienok.

	ÚJDSR
Úrad jadrového dozoru Slovenskej republiky
	O
	Celému materiálu
Bez pripomienok

	ÚNMSSR
Úrad pre normalizáciu,  metrológiu a skúšobníctvo Slovenskej republiky
	O
	Celému materiálu
Bez pripomienok.

	ÚPVSR
Úrad priemyselného vlastníctva Slovenskej republiky
	O
	Celému materiálu
Bez pripomienok.

	ÚVO
Úrad pre verejné obstarávanie
	O
	Celému materiálu
Bez pripomienok.

	ŠÚSR
Štatistický úrad Slovenskej republiky
	O
	Celému materiálu
Bez pripomienok.

	MHSR
Ministerstvo hospodárstva Slovenskej republiky
	
	Odoslané bez pripomienok

	MINCRS
Ministerstvo cestovného ruchu a športu Slovenskej republiky
	
	Odoslané bez pripomienok

	MIRRI SR
Ministerstvo investícií, regionálneho rozvoja a informatizácie Slovenskej republiky
	
	Odoslané bez pripomienok

	MKSR
Ministerstvo kultúry Slovenskej republiky
	
	Odoslané bez pripomienok

	MPRVSR
Ministerstvo pôdohospodárstva a rozvoja vidieka Slovenskej republiky
	
	Odoslané bez pripomienok

	MVSR
Ministerstvo vnútra Slovenskej republiky
	
	Odoslané bez pripomienok

	MZSR
Ministerstvo zdravotníctva Slovenskej republiky
	
	Odoslané bez pripomienok

	MZVEZ SR
Ministerstvo zahraničných vecí a európskych záležitostí Slovenskej republiky
	
	Odoslané bez pripomienok

	MŠVVaMSR
Ministerstvo školstva,výskumu,vývoja a mládeže Slovenskej republiky
	
	Odoslané bez pripomienok

	MŽPSR
Ministerstvo životného prostredia Slovenskej republiky
	
	Odoslané bez pripomienok



Vznesené hromadné pripomienky
	Subjekt
	Podporo-
vatelia
	Pripomienka

	K materiálu neboli pridané hromadné pripomienky.



